**J E G Y Z Ő K Ö N Y V**

Készült: Salföldi Települési Értéktár Bizottság 2021. június 18. napján 10:00 órakor megtartott üléséről.

Jelen vannak:

Petrovics Miklós elnök

Pozsárkó Csaba elnökhelyettes  
Veronika Whitehouse tag

Petrovics László tag

Somogyi György tag

Meghívottként:

Fábián Gusztáv polgármester

Mészárosné dr. Minya Tamara

Jegyzőkönyvet készítette: Csik Tímea jkv-vezető

**Petrovics Miklós elnök:** köszönti a megjelenteket és a meghívottként jelen lévő Fábián Gusztáv polgármestert. Megállapítja, hogy a bizottság 5 fővel határozatképes. A járványhelyzet kedvezőtlen alakulása miatt a februárra tervezett ülést nem tudta a bizottság megtartani, így a mai időpontra halasztották. Ismerteti a meghívó szerinti napirendet, melyet javasol elfogadásra.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**1/2021. (VI. 18.) HATÁROZATA**

***napirend elfogadásáról***

**Salföldi Települési Értéktár Bizottság a 2021. június 18-i ülés napirendjét az alábbiak szerint elfogadja:**

**1.) Az Értéktár Bizottság 2021. évi I. féléves munkájáról**

**2.) A Salföldi Értéktárba felvett értékekről**

**3.) A Káli Kultúrtér Egyesülettel történő együttműködésről. A** [**www.salfoldertektar.hu**](http://www.salfoldertektar.hu) **honlap működtetéséről, használatáról**

**4.) Beérkezett értékjavaslatok elbírálása**

**5.) Egyéb észrevételek, javaslatok**

**1.) Az Értéktár Bizottság 2021. évi I. féléves munkájáról**

**Petrovics Miklós elnök:** röviden összefoglalja a bizottság első féléves munkáját. Már a februári ülésre készültek, de még a tavaszi időszak is rendelkezésre állt. Többször megfogalmazódott a bizottság oldaláról és az önkormányzat oldaláról is, hogy fontos lenne az éréktár bővítése, Salföld ismertebb nevezetességeivel mindenképpen, ezért az év első felében értékjavaslatok előkészítésén és elkészítésén dolgoztak. Megszületett pár érdekes, anyag melyekről döntenek a mai napon, még az első félévvel kapcsolatban megemlítené, ami majd a harmadik napirendi pontban is részletesen ki lesz fejtve, megemlítené, hogy létrejött a salfoldertektar.hu weboldal, mely lehetőséget nyit az értéktár elemeinek bemutatására, fotóanyagokkal, rajzokkal, illetve értékfeltáró írások megjelentetésére is alkalmas lenne. Kettő cikket írt már erre az oldalra az egyik a Calligaro kutakról született meg, a másik pedig Salföld település nevének eredetével összefüggésben a középkori Sal családról egy összefoglaló, ami úgy tudja, hogy ebben a formában még nem lett leírva, azt gondolja, hogy ez is egy újdonságnak számít. Az első féléves munkával ennyit szeretett volna mondani, ha bárkinek észrevétele, hozzászólni valója lenne azt kéri tegye meg.

**2.) A Salföldi Értéktárba felvett értékekről**

**Petrovics Miklós elnök:** az eddig felvett értékek helyzetével és állapotával kapcsolatban szeretne egy pár gondolatot elmondani. Ezeket felsorolja: régészeti emlékek Salföldön, Salföldi műhely-szövőműhely, Leonhardt Löw nagyharang 1648-ból, Salföldi Pálos kolostorrom, Mária Magdolna Búcsú, zöldágjárás hagyománya, Balassi Bálint nap, Pajta Galéria, egykori Borbély-ház, Szent Máté templom és salföldi Kőtenger. A zöldágjárás ünnepével kapcsolatban el szeretné mondani, hogy az értékfelvétel előző év júliusában történt meg, mellyel kapcsolatban Somogyi György elmondta, hogy fontos lenne mérlegelni egy értékfelvételnél azt is, hogy az adott érték, ez esetben egy hagyomány élő és jelenleg is ápolják, vagy esetleg már csak írásos formában történik, mert ez fontos mérlegelési szempont a felvételnek. Akkor elmondta, hogy szeretnének több hagyományt is feltámasztani, így a zöldágjárást is, akkor felvették az értékek közé és nagy örömükre idén sikerült megrendezni a zöldágjárást, amit kihangsúlyozna, hogy maga az ünnep az eredeti leírások, illetve az eredeti fennmaradt hanganyagok szerint került feltámasztásra és nagyon örültek, hogy a Kokányok Táncegyüttes 18-20 éves fiatalok vették a fáradságot és konkrétan ki is elemezték ezt a hagyományt a felvételek alapján. Tehát ők úgy alkották meg, ahogyan eredetileg is lezajlott a faluban, annyi különbséggel, hogy a járvány miatt nem a Húsvéti időszakban tudták megtartani, hanem elhalasztották Pünkösdre, de a jövőben mindenképpen Húsvétkor szeretnék ezt megtartani. A másik, amit kiemelne, a Pajta Galéria harmincadik évfordulója, 1991-ben nyitotta meg kapuit és idén ünnepelik a harmincadik évfordulóját és ebből az alkalomból nagyon szép kiállítás nyílt a Pajta Galériában. Szent Máté templommal kapcsolatban jó hír, hogy a külső torony felületén nagyon látszik, hogy megfáradt a vakolat és a felújítás megindulhat a nyár folyamán. Az egyházközség pályázott és nyertek egy nagyobb összeget a külső renoválásra és így megkezdődhet a templom megújítása. A Mária Magdolna Búcsú az idei évben is meg lesz tartva 32. alkalommal, felkéri Somogyi Györgyöt, hogy pár szót mondjon arról, hogy mire lehet számítani az idei búcsú alkalmával.

**Somogyi György tag:** igazából különösebb újdonságra nem, reményeik szerint ugyanúgy 17:30 órától Navratil Andrea fog énekelni, illetve éneket tanítani, majd 6 órakor gregorián énekes szent mise lesz és a szeretet lakomát is megtartják, ha az időjárás nem szól nagyon közbe, július 24-én szombaton kerül megrendezésre.

**Petrovics Miklós elnök:** a búcsút még tervezik kiegészíteni, amiről a részleteket majd egy kicsit később osztják meg, ha már minden biztos. A salföldi Kőtengerrel kapcsolatban elmondja, amit az önkormányzattal is sokszor falugyűléseken meg szoktak beszélni, hogy sajnos a Nemzeti Park koncepciója szerint nem szabad kaszálni a területet és ennek az az eredménye, hogy egy méteres gaz, vagyis növényzet fedi a területet és így láthatatlan a Kőtenger, viszont az önkormányzat pozitív kezdeményezése, hogy a Kőtengernek a Pajta Galériához eső területét mégis visszavágják, így a Kőtengernek egy része látszik.

**Pozsárkó Csaba elnökhelyettes:** nem az a baj, hogy gaz van rajta és nem látszik, hanem az a sok zöld massza ott marad és előbb-utóbb elfedi a köveket. Kérdezi, hogy legeltetni lehetne rajta.

**Fábián Gusztáv polgármester:** támogatást vettek igénybe és addig nem lehet kaszálni, amíg nem jár le az öt év, de utána sem fogják, mert az az igazgató koncepciója, hogy „virágozzék száz virág”. Az önkormányzatnak is van olyan ingatlana, amelyen szívesen legeltetne, de az állatot tartani kell egész évben. Nem tudni mi lesz ennek a vége, az biztos, hogy a laposabb kövek eltűnnek, többször szólt nincs változás, „biodiverzitás” ez a jelszó.

**Pozsárkó Csaba elnökhelyettes:** az olyan kétszikűeket, mint a fű lehet kaszálni, nyírni, legeltetni, annak még talán jót is tesz, mert annál intenzívebben nő. A kaszálás, legeltetés arra jó, hogy a kétszikűek, gazok, bokrok stb. nem tudnak megnőni.

**Somogyi György tag:** annyit fűzne hozzá, hogy a természetes karbantartás a legeltetés volt, ugyanakkor, mint méhész sajnálja, hogy a méhlegelők kifejezés kicsit negatív színezetet vett. Valójában sok olyan növényről gyűjtöttek, gyűjtenek a méhek, amit a köztudat gaznak minősít és nem kívánatosnak, tehát ez valóban egy ellentmondásos dolog, mert azért van abban valami, hogy az a méheknek jobb volt és azáltal a természetnek is, amikor több kaszálatlan terület volt.

**Fábián Gusztáv polgármester:** ebben teljesen igaza van, de olyan helyen szeretne méhlegelőt, ahol nincsen kő, itt pont a kő a természeti érték.

**3.) A Káli Kultúrtér Egyesülettel történő együttműködésről. A** [**www.salfoldertektar.hu**](http://www.salfoldertektar.hu) **honlap működtetéséről, használatáról**

**Petrovics Miklós elnök:** a Káli Kultúrtér Egyesület anyagi támogatásával Pozsárkó Csaba és saját javaslatai szerint létrejött az értéktár weboldala ez még részben teszt oldal, hiszen szeretnék megnézni, hogy mennyire tudna működni az értékek bemutatása ezen a felületen, illetve mennyire tudná segíteni az értékfeltáró munkát, illetve a bizottság döntésének bemutatását. Lehetőség van az értékekkel összefüggő cikkek, anyagok közlésére, és ezt majd az önkormányzattal, polgármester úrral egyeztetnék, hogy így használható-e, ebben a formában elfogadható-e.

**Fábián Gusztáv polgármester:** nincsen akadálya, hogy működjön egy ilyen honlap, bár ennek van egy anyagi vonzata.

**Petrovics Miklós elnök:** Káli Kultúrtér Egyesület ennek az anyagi támogatását vállalja.

**Somogyi György tag:** megnézte a honlapot, bevallja, hogy vannak nehézségei a használatával kapcsolatban.

**Pozsárkó Csaba elnökhelyettes:** nagyon fontos a használhatóság, a munkája során nagyon sok állami weboldalt használ.

**Fábián Gusztáv polgármester:** van egy alap belépési kód, valakinek tudnia kell, hogyan lépnek be a honlapra, nyilván lesz egy személy, aki azt feltölti.

**Pozsárkó Csaba elnökhelyettes:** volt eltérés köztük a Mikivel, mert azt javasolta, hogy mindenki, aki oda ír valamit, annak legyen külön belépési lehetősége. Miki szerint ennek nem sok értelme van, de azért le lehet úgy korlátozni a jogosultságokat, hogy nagy gondot nem tud csinálni az illető. Végül is ezek technikai dolgok, a végeredmény a lényeg, azért el kell rajta gondolkodni, hogy egyértelmű és felhasználó barát legyen.

**Petrovics Miklós elnök:** három irány van a honlapon, egyrészt az elfogadott értékek bemutatása, másrészt a bizottság munkájával kapcsolatos információk, harmadrészt pedig olyan cikkek, amelyek az értékekhez, vagy még fel nem vett értékekhez kapcsolódnak, illetve az országos értéktárnak a történéseivel kapcsolatban jelenítenek meg híreket. Szerinte ez a három pont vállalható, ha ezen kívül van még valamilyen igény, akkor azt is be tudják építeni.

**4.) Beérkezett értékjavaslatok elbírálása**

**Petrovics Miklós elnök:** az elmúlt félévben kilenc értékjavaslat érkezett be, ezeknek vagy túl hosszú, vagy túl rövid leírásai születtek. A bizottság tagjai megkapták az anyagot, így a döntés előkészítés megtörtént. Az egyes értékekről felolvasná az ismertetőt.

**a) Salföld építészete**

**Petrovics Miklós elnök:** ez az értékjavaslat tulajdonképpen lefedi Salföld építészetének egészét. Ismerteti a leírást: *„Salföld építészete több szempontból is különlegesnek és egyedinek számít, nemcsak a térségben, hanem országos viszonylatban is. A település egésze egységes népi hagyományokat tükröző arculattal bír, régi paraszti világból fennmaradt eredeti épületek mellett, valamennyi ház tükrözi a helyi tradíciókat. A jellegzetes Balaton-felvidéki építészet vonásait követve olyan építészeti megoldásokat is találunk, amelyek szervesen illeszkednek a régi hagyományokba, azonban a mai kor formavilágát is megjelenítik. Salföld építészetének jellegzetességei: macskalépcső, meszelt fal, cserép, vagy nád fedés”.* (ezt elég szépen összefoglalja a település arculati kézikönyve is) Még kiemelné: „*Fontos megkülönböztetni az eredeti formában fennmaradt 100-150 éves népi épületeket, építészeti részleteket, a népi tradíciót követő új 1980. után épült építményektől.”* Szerinte azért fontos, mert sok olyan építészeti megoldás is születik, amit egy egyszerű hétköznapi néző nem feltétlenül érzékel, és tényleg pontosan rögzítsék, hogy mely épületek, mikor és mely korszakban születtek. Ez az anyag ezt részletesen összefoglalja, tételesen, helyrajzi szám szerint fel van sorolva, hogy mikor épült az épület, milyen építészeti részleteket tartalmaz, itt esetleg lehet csinálni egy értékleltárt, hogy az egyes épületeknek milyen értékes részletei vannak, ez a műemléki nyilvántartásban is és a védett épületek esetében is szokták regisztrálni.

**Pozsárkó Csaba elnökhelyettes:** ez elvárás, de az, hogy csinálják-e az már más kérdés.

**Petrovics Miklós elnök:** erről már beszéltek az előző ülésen, hogy sok épület esetében ezt jó lenne pótolni, ami védett épület.

**Pozsárkó Csaba elnökhelyettes:** mindenképpen, de ez felvet sok olyan dolgot, hogy „védett épületem van, de nem akarom, hogy oda bemászkáljon bárki is” leltárt készíteni róla, nem kötelezhető senki sem, hogy beengedje. Az más kérdés, hogy időnként vannak pályázatok, ami alapján felújítani lehet, van ahol kötelező elkészíteni az értékleltárt ahhoz, hogy egyáltalán engedélyt kapjon, ez konkrétan műemlékeknél, ami kettő van a faluban, vagy felújítják anélkül és izgulnak, hogy elteljen 10 év és ne lehessen őket bírságolni. Ezeket az értékleltárakat nem lehet ráerőltetni senkire. Próbálják jogi szabályozással erőltetni, de nem működik.

**Veronika Whitehouse tag:** kérdezi, hogy miben különbözik a salföldi építészet a Káli-medence építészetétől. Kővágóörsön, Köveskálon ugyanilyen házakat lehet látni, azért különböző Salföld, mert itt lakott egy építész, aki nem tudni hány házat átalakított, a Győző sok mindent felépített a régi stílusban, Salföld egy ronda falu volt még az 1970-es években.

**Petrovics Miklós elnök:** egy kicsit másképpen fogalmazná meg, itt azért több építésznek és mesternek is a munkája Salföld. Azt gondolja, hogy abban az egységességben, amit Salföld építészete jelöl, nincsen más település. Még hozzá azért, mert lehet, hogy Kővágóörsön és a környező településeken vannak hasonló utcarészletek, de az, hogy egészében mind az összes utca tulajdonképpen olyan egységes népi építészeti hagyományokat követő arculatot mutasson, mint Salföld, olyan nincsen. Ezt most ki meri jelenteni, bár Vászolyban, talán Barnagon vannak szép utcarészletek, itt viszont elmondható, hogy ha valaki minden utcában végig megy, hogy olyan épülettel nem találkozik, amely ebbe az egységes arculatba ne illeszkedne. Nyilván vannak olyan pontok a faluban, amit örülnének, ha más irányba alakulna a látványa.

**Veronika Whitehouse tag:** Salföldre sok művész jött lakni és fontos volt, hogy a hagyományos stílus megmaradjon. Kővágóörs sokkal nagyobb község volt, a II. világháborúban elvesztették az összes zsidó lakosságot és az egész kultúra összeomlott és soha nem lakott ott olyan gazdag ember, aki tudta volna a házakat nagy stílusban felépíteni, vagy renováltatni.

**Somogyi György tag:** úgy fogalmazna, hogy talán a faluképet egészében nem kellene értéktárba venni, nem olyan értelemben egységes, mint például Hollókő.

**Petrovics László tag:** Hollókőnek van egy szép belső része és utána a ¾ része pocsék.

**Petrovics Miklós elnök:** azért jó a Hollókő hasonlat, mert itt is az érték leírásban tételesen fel vannak sorolva azok a házak, amelyek ide tartoznak.

**Somogyi György tag:** azokat a házakat bele lehetne tenni az értéktárba, de az egész faluképet nem biztos.

**Petrovics Miklós elnök:** azért gondolta így megfogalmazni, hogy „*Salföld építészete”*, mert így könnyebb lenne erre irányítani a figyelmet. Veronika gondolatához csatlakozva, elindult egy folyamat sok művésznek köszönhetően, hogy tradicionális jellegű házakat kezdtek visszaépíteni. Az az izgalmas ebben, hogy nem feltétlen művész emberek, akik megvesznek itt házakat és szintén ugyanezt a folyamatot folytatják. Salföldön van több épület, ami olyan képet mutat, ami nem illik ide, de ezekben az épületekben is várható egyfajta átalakulás, ami ezt az egységes arculatot erősítheti.

**Fábián Gusztáv polgármester:** hiába mondják azt, hogy Salföld a leglátogatottabb falu Veszprém megyében, ez számszakilag igaz, de lassan Kékkút is beelőz, mert 90 %-ban vissza vannak alakítva a házak. Salföldön már több az 50-es, 60-as évekbeli ház, de a 100 %-os faluképet árnyaltan mondaná, de 90 %-ban már rendben van Salföld, viszont még mindig van olyan ház, ami úgy marad, ahogyan van. Egy kicsit egyetért Veronikával, hogy minden falunak ilyennek kellene lennie, mint Salföldnek, Kékkútnak, ez egy tájstílus. Az, hogy Salföld különálló, azt úgy fogalmazná meg, hogy jelenleg a felújításokkal és állagmegóvásokkal, faluképpel óriásira előre van haladva Salföld. Valahogy bele kellene tenni az értéktárba, de árnyaltabban kellene fogalmazni. Kétség kívül Salföld előnyben van a területen, az egyéb turista központokkal van egyenlő kategóriában.

**Petrovics Miklós elnök:** erről úgy beszélnek, mintha ez egy természetesen várható folyamat végeredménye lenne, hogy itt minden település ilyen irányba fog alakulni, de az biztos, hogy nem. Salföld abból a szempontból zászlóshajó, hogy nyilvánvalóan azok az emberek, akik felújították a házaikat, akik itt élnek azoknak az együttes jó döntése, hogy ez itt így zajlik és úgy tűnik, hogy zajlani is fog, hiszen három épületet most úgy terveznek visszaalakítani, hogy az egységes arculatba illeszkedni fog. Más településeken azért látszik, hogy olyan kísérletező építészeti megoldások születnek, amelyek tényleg nagyon idegenek a tájtól. Salföld és Kékkút is ebbe az irányba halad és ezért lenne fontos ezt külön értékelemként megjeleníteni, ez egy üzenet az új lakók felé is. Kérdezi, hogy az érték nevén változtassanak-e.

**Pozsárkó Csaba elnökhelyettes:** kérdezi, hogy lehetne-e az, hogy most erről nem döntenek és átrágják még egyszer. Kétségtelen, hogy arra, ami kialakul, kellene reflektálni és jó volna, hogy ország, világ előtt lehetne hangsúlyozni, hogy igen is a falu ebbe az irányba szeretne elmenni. Az más kérdés, hogy a megfogalmazása és az apró részletei hogyan néznének ki.

**Somogyi György tag:** mi lenne, ha azt mondanák, hogy Salföld építészeti értékei.

**Petrovics Miklós elnök:** kérdezi, hogy egyetértenek-e.

**Veronika Whitehouse tag:** nagyon jónak tartja.

**Petrovics Miklós elnök:** javasolja, hogy aki egyetért „Salföld építészeti értékei” értéktárba való felvételéről, kézfeltartással jelezze.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**2/2021. (VI. 18.) HATÁROZATA**

**Salföldi Települési Értéktár Bizottság „Salföld építészeti értékei” értéktárba való felvételét elfogadja.**

**b) 300 éves tölgy a kolostor romnál**

**Petrovics Miklós elnök:** ez az értékjavaslat azért is fontos, mert kevés természeti érték került felvételre az értéktárba, pedig bővelkedik a falu természeti értékekben. A javaslat azért is fontos, mert a fa korát és szépségét tekintve jelentősnek számít, de nem szokták említeni Salfölddel összefüggésben, pedig sok település van ahol az ilyen idős fákra rendkívül büszkék a helyiek és ebből a fából több idős is található a kolostor romnál, de ez különösen a korát tekintve jelentős. A Nemzeti Parkkal folytat levelezést, amiben felajánlották a segítségüket, a fáról több anyagot is összegyűjtenek esetleg a kormeghatározásban is segíteni fognak. Röviden az értékkel kapcsolatban ezt tudja elmondani. Kérdezi, hogy mi a bizottsági tagok véleménye.

**Petrovics László tag:** lényeg, hogy az erdészet ne vágja ki azt a fát.

**Veronika Whitehouse tag:** kérdezi, hogy az nem lesz majd valamikor útba, ha valaki arra a gondolatra jut, hogy felújítja a kolostort.

**Somogyi György tag:**  nem szabad bántani azt a fát.

**Pozsárkó Csaba elnökhelyettes:** kérdezi, hogy melyik ez a fa?

**Petrovics Miklós elnök:** közvetlenül a kolostor rész bejárata mellett, ahol van az ismertető tábla is. Kérdezi a bizottságot, hogy a „300 éves tölgy a kolostor romnál” névvel   
egyetértenek-e.

**Fábián Gusztáv polgármester:** kérdezi, hogy van erről adat, hogy 300 éves.

**Petrovics Miklós elnök:**megmérték, de mivel pontos kormeghatározás szükséges, ezért a Nemzeti Park segítségét kérte, ahol vannak erre megfelelő szakemberek. Javasolja a 300 éves tölgy a kolostor romnál értéktárba való felvételét.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**3/2021. (VI. 18.) HATÁROZATA**

**Salföldi Települési Értéktár Bizottság „300 éves tölgy a kolostor romnál” értéktárba való felvételét elfogadja.**

**c) Csöngő hegy élővilága**

**Petrovics Miklós elnök:** természeti érték kategóriába ugyanazt tudja elmondani, mint a fával kapcsolatban. Kevés természeti érték van eddig felvéve az értéktárba, a Nemzeti Park elég hosszú leírást megküldött magáról a helyről. 2014-ben történt egy tájrekonstrukció elég drasztikus irtás volt, ennek a folyamatban azért már látják az eredményességét, nagyon szépen helyreállt a növényzet. Nagyon hosszú leírást kaptak, amiben mind a növényvilágra, mind az állatvilágra kiterjed a leírás.

**Pozsárkó Csaba elnökhelyettes:** szeretne egy módosítást javasolni, mert nemcsak az élővilága, hanem a geológiája is érdemes lenne. Hiszen ott olyan sziklakibukkanások vannak, főleg a körülkerített csúcsnál, amelyből a környéken kevés van, mások a kövek, mint a Kőtengerben, nemcsak az élővilág, hanem az élettelen is érték lehet.

**Petrovics Miklós elnök:** akkor úgy módosítják az elnevezést, hogy a „Csöngő hegy élővilága és geológiai értékei”.

**Somogyi György tag:** természeti értékei elnevezéssel értene egyet.

**Veronika Whitehouse tag:** ott van a két kráter, mert a II. világháborúban bombák estek le a domboldalon.

**Petrovics Miklós elnök:** az nem bomba volt, de valóban vannak bomba nyomok. Azok a kráterek egy kőfejtés eredménye sajnos, azért is volt üdvözlendő a 2014-es tájrekonstrukció, mert egyébként szemétlerakóhelyek is voltak a területen és ezeknek a felszámolása is megtörtént.

**Pozsárkó Csaba elnökhelyettes:** ahogy bejönnek a romkocsmával szemben van egy földút és ott balra van egy épület, ami véleménye szerint robbanószer táró volt, magas sánccal körülvett kisépület és mellette egy tisztás ott mindenféle hulladék van.

**Petrovics Miklós elnök:** de az nem ehhez a területhez tartozik.

**Pozsárkó Csaba elnökhelyettes:** nem ehhez a területhez tartozik, csak mondja, hogy Salföldön még mindig van ilyen, az eléggé kiesik a falutól, mindenkinek kiesik a szeme sarkából.

**Somogyi György tag:** az lehet, hogy bánya terület.

**Pozsárkó Csaba elnökhelyettes:** ott valaki nagyüzemben komposztál, de azt időnként elviszik, de a szemét ott marad.

**Petrovics Miklós elnök:** akkor erről beszéljenek.

**Pozsárkó Csaba elnökhelyettes:** nyilván nem ide tartozik, de a szemétlerakás sajnos még nem állt meg.

**Petrovics Miklós elnök:** a tájrekonstrukció pozitívan alakította a hegy ügyét.

**Veronika Whitehouse tag:** az akácok eltűntek a dombról, viszont nagyon szépen nőnek a kis tölgyfák.

**Petrovics Miklós elnök:** a csarab is kezdi visszahódítani a területet.

**Somogyi György tag:** ez is ellentmondásos, mert nagyon sajnálja az akácokat, vagyis pontosabban a méheit, mert ha kevés az akác, akkor nem lesz akácméz.

**Petrovics Miklós elnök:** javasolja, hogy szavazzanak a „Csöngő hegy természeti értékei” értéktárba való felvételéről.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**4/2021. (VI. 18.) HATÁROZATA**

**Salföldi Települési Értéktár Bizottság a „Csöngő hegy természeti értékei” értéktárba való felvételét elfogadja.**

**d) Keresztek Salföldön**

**Petrovics Miklós elnök:** a leírásból egy részt kiemelne. *„Salföld történetének fontos elbeszélői a falu fő utcáján és környező utak minden elhelyezkedő keresztek. Minden időszakban maradt egy-egy faragvány, ami a falu hagyományaihoz, jeles családjaihoz, fontos személyhez kötődik. Az első keresztek nagy valószínűséggel a templom mellett a „Cser” településrészen álltak. Mindegyik keresztről van részletes leírás:*

* *sorban talán a Fehér kereszt a legrégebbi,*
* *aztán a Cseri kereszt, ez a keszthelyi kőfaragó műhely alkotása, mely részben maradt fenn, pontosabban valószínűleg összedőlhetett és az újraépítésénél nem minden eredeti kőelemet helyeztek vissza és így került a vas felső építmény a kereszthez,*
* *Kiss Dániel keresztként javasolja, de Orbán keresztként is jelölik, hiszen az Orbán ház előtti, azaz a Faluház előtti keresztről van szó, csak Kiss Dániel állította,*
* *Horváth Terézia kereszt, a templomhoz közeli kőfaragvány,*
* *Steiner kereszt, ami az Aligvári major felé található,*
* *Péntek Terézia kereszt Kékkút felé,*
* *Kékkúthoz közel Komáromi András egykori plébános keresztje,*
* *új keresztként említené Raffay-keresztet a falu elején, Raffay Dávid szobrászművész alkotása.”*

**Somogyi György tag:** ezt is úgy is szokták említeni, hogy a mosolygós kereszt.

**Petrovics Miklós elnök:** Péntek Terézia állíttatta azt a keresztet 1884-ben és annak a Krisztusa mosolygó tekintetet jelenít meg. Beszéltek arról is, hogy egy-egy keresztet külön értékként emeljenek ki, ezzel kapcsolatban elmondja, hogy mindegyik keresztet egy érték alá rendeznék, de amennyiben a bizottság úgy gondolja, akkor ki lehet emelni egy-egy értéket.

**Somogyi György tag:** jó, ha együtt kezelik az összes keresztet.

**Pozsárkó Csaba elnökhelyettes:**ha van kiemelkedő, akkor az kezelhető helyi védett építményként, a településképi rendelet szerint.

**Petrovics Miklós elnök:** majd az ezzel kapcsolatos születendő anyagot az önkormányzat is megkapja, ha az használható bármilyen hivatali anyaghoz akkor az természetesen pozitív. Javasolja az ismertetett értékekről történő szavazást.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**5/2021. (VI. 18.) HATÁROZATA**

**Salföldi Települési Értéktár Bizottság a „Keresztek Salföldön” értéktárba való felvételét elfogadja.**

**e) Füstös konyhás népi lakóház Kossuth utca 10.**

**Petrovics Miklós elnök:** Kossuth utca 10., a Kétyi Andrásék háza, ez az épület helyi védelem alatt áll. Korábbi műemlékes vizsgálatokat olvasott erről az épületről, tulajdonképpen szó is volt arról, hogy műemléknek jegyezzék, korát tekintve illetve az építészeti részleteit is, akár műemléki kategóriába is eshet, de a tulajdonosok nem szerették volna a műemléki jegyzést ezért védett épületként azért jegyezve van. Tulajdonképpen az épület valamennyi részletében őrzi az eredetit, a lehető legrégebbi részleteket is, feltehetően egy oszlopos, tornácos ház lehetett. Fábián Gusztáv a helyreállításban közreműködött és sok információt elmondott az épületről, illetve nagyon szép, hogy a felújításkor az egykori oszlopoknak a részletei is látszódnak.

**Fábián Gusztáv polgármester:** mint a kékkúti lábas házak olyanok lehettek az első salföldi házak, de ezeket aztán befalazták. Egyetlen hibája van ennek a háznak, hogy óriás kéményét elbontották.

**Petrovics Miklós elnök:** azért írta az értékjavaslatba, hogy füstös konyhás népi lakóház, mert eredetileg nem volt kémény.

**Fábián Gusztáv polgármester:** valóban igaz, hogy annak nem volt kéménye.

**Petrovics Miklós elnök:**szabad kéményes volt az egykori Borbély-ház, ez pedig a füstös konyhás lakóház. (bemutatja az általa készített rekonstrukciót) Arra gondolt, hogy ezeknél az építészeti értékeknél érdemes lenne elkészíteni különböző korszakokban a házak látványát, hogy hogyan nézhetett ki régen. Elmondja, hogy egy pár ház kiemelését azért tartaná fontosnak, mert építészeti értékét tekintve fontos lenne külön megjeleníteni és nem a Salföld építészeti értékein belül. Javasolja, hogy szavazzanak az értékkel kapcsolatban.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**6/2021. (VI. 18.) HATÁROZATA**

**Salföldi Települési Értéktár Bizottság a „Füstös-konyhás népi lakóház Kossuth utca 10.” értéktárba való felvételét elfogadja.**

**f) Egykori Slemmer-ház népi műemlék lakóház Kossuth utca 33.**

**Petrovics Miklós elnök:** ez a saját, azaz a családjuk háza. Ez az épület is ugyanúgy füstös-konyhás volt, a folyosóra áramlott ki a füst és nem volt eredetileg kéménye, utólag épült hozzá egy nagyobb téglakémény. Régen úgy fűtöttek, hogy a térben gomolygó füst az ajtón keresztül távozott. Az eredeti épületen, ami az anyagba csatolt fotón is még látszódott, hogy a nád is kormos volt. Az épület különleges építészeti részlete az íves ablak, ami eredetileg valószínűleg nem volt bizonyított, hogy oszlopos tornác volt-e, kőoszlopokkal, vagy fával, az biztos, hogy nyitott tornác volt, Gádoros, XIX. század közepe körül, kosáríves ablakot kapott. Ez egy III. kategóriás műemlék.

**Veronika Whitehouse tag:** az, hogy el van osztva a ház két részre a szomszédnak abszolút nem úgy van a háza, mint ahogy volt és még is érvényes védett háznak.

**Petrovics Miklós elnök:** a műemléki szabályozásról a Csaba tud nyilatkozni.

**Pozsárkó Csaba elnökhelyettes:** a műemlék, az műemlék.

**Veronika Whitehouse tag:** csak a fele van meg a háznak.

**Petrovics Miklós elnök:** ha hozzáépítenek valami újat az ugyanúgy hozzátartozik a házhoz. A mai jegyzés szerinti az is a műemlék részét képezi. Lehet egy értékleltárt készíteni, hogy tételesen felsorolják az épület részeit. Javasolja az érték értéktárba való felvételét.

**Salföldi Települési Értéktár Bizottság 4 igen szavazattal, ellenszavazat nélkül és 1 tartózkodással meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**7/2021. (VI. 18.) HATÁROZATA**

**Salföldi Települési Értéktár Bizottság az „Egykori Slemmer-ház népi műemlék lakóház Kossuth utca 33.” értéktárba való felvételét elfogadja.**

**Petrovics Miklós elnök:** még azt el kívánja mondani, hogy a Slemmer-ház megjelölést azért tartja fontosnak, mert az egykori háztulajdonosokat egy-egy háznál bár nehéz kiemelni, mert több tulajdonos is volt, de a ház megjelölését segíti, ha régi tulajdonosokat is említenek, így ez a Borbély-ház esetében is fontos volt, illetve a Slemmer-háznál is. A Kossuth utca 10., azaz a Kétyi Andrásék házánál nem tudja, hogy ki volt az a család, aki a leghosszabb ideig birtokolhatta.

**g) Salföldi temető**

**Petrovics Miklós elnök:**a temetőről is hosszabb leírás készült. „*Salföld temetőjét az   
1700-as évek elején létesítették a településtől 800 méterre délre. Az ábrahámhegyi szőlőkhöz vezető út mellett. Egyidős a település török dúlás utáni újra településével, az első betelepülőkkel. Feltehetően még az álló, de romos középkori plébánia körül elhelyezkedő régi* *címterembe temetkeztek, ma ez a terület a Szent Máté templom és a tér középen álló kereszt között helyezkedett el. Majd később a falutól délre az új temetőbe temetkeztek.* *A temető egyik legértékesebb sírköve az 1847-ből származó Rácz János oskolamesternek állított emlék. Ezen kívül több szintén ebből az időszakból 1820-as évekből származik sírkő, ami már megdőlve, ferdén látható a temetőben.”*  Több kereszt is megdőlt az évtizedek, évszázadok során.

**Pozsárkó Csaba elnökhelyettes:** kérdezi, hogy ezek a keresztek az eredeti helyükön vannak.

**Petrovics Miklós elnök:** igen mindegyik kereszt a helyén van, a leírásban részletesen fel van sorolva, hogy mely családoknak, mely részen helyezkedik el a sírja. Ebbe az értékbe tulajdonképpen a régi sírkövek kerülnének bele, illetve a temető egésze, hiszen sok olyan család, jeles személyiség is el van temetve, akik Salföld történetéhez hozzátartoznak. Annyi személyes történetet el szeretne mesélni, hogy amikor fel szerette volna kutatni, hogy egyes házakhoz mely családok kötődnek, illetve családfákat is elkezdett felrajzolni, akkor a temetőben kezdte a kutatást és feljegyezte az összes sírnak az adatát és ebből egy nagyon szép gyűjtemény is készült és ezt is hozzátenné ehhez az értékhez. Ez egy elég összetett értékjavaslat lenne. Amit még érdekességként kiemelne, hogy a Cserben található cseri kereszt, aminek a teteje vas, az alsó részének a készítője a keszthelyi kőfaragó műhely, ugyanennek a kőfaragó műhelynek található biztosan igazolható alkotása a temetőben, ha bemegyünk akkor balra egy kicsit barokkos csiga vonalú lezárású kereszt található, ezen már nem olvasható egyáltalán felirat.

**Petrovics László tag:** Raffay Béla által tervezett háborús emlékmű nagyon szép, ötletes, ugyanakkor kicsit drámai alkotás. Kérdezi, hogy ezt nem lehetne megemlíteni, szerepeltetni.

**Petrovics Miklós elnök:** természetesen ez is benne van a felsorolásban, az itteni alkotások közül az elsők között említené. Javasolja a salföldi temető értéktárba való felvételét.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**8/2021. (VI. 18.) HATÁROZATA**

**Salföldi Települési Értéktár Bizottság a „Salföldi temető” értéktárba való felvételét elfogadja.**

**h) Vakolat hímzés mestersége**

**Petrovics Miklós elnök:** ezzel kapcsolatban elég hosszú leírást készített, elmondaná, hogy a vakolatkészítésnek a hagyományát úgy származtatná Salföldről, egyrészt van két vakolatkészítő mester, közöttük Fábián Gusztáv hihetetlen sok alkotást készített. Megkérte, hogy segítsen ezen vakolatdíszek pontos dátumozásában, a helyszínek meghatározásában, ez egy elég komplex anyag lett. Írt egy hosszabb bevezetőt magáról a vakolatkészítés technikájáról, a Balaton-felvidéki vonatkozásáról, tulajdonképpen a Balaton-felvidéki népi építészetnek egy különleges jellegzetessége. Itt a motívumok is külön elemezhetők, szeretné ha a készítés folyamatáról is írnának. Ebben az értékben foglalnák össze, hogy miben különbözik a vakolat hímzés az egyéb vakolat megoldásoktól.

**Fábián Gusztáv polgármester:** az első időkből Somogyi Győzőnek van a legtöbb vakolat dísze ő csak a második vonulat, Somogyi Győzőtől is tanult.

**Petrovics Miklós elnök:** fontos, hogy dokumentálta ezt az anyagot 10-20 évre visszamenőleg. Ami már nincsen azt is bele tudják rakni ebbe az anyagba. Beleírta az anyagba, hogy Somogyi Győző a 70-es évek végétől kezdődően tulajdonképpen egy kutatást is végzett, hogy a Balaton-felvidéken milyen vakolatdíszek léteznek. Elsősorban ő ezeknek a díszeknek az ötvözeteit készítette, Fábián Gusztáv pedig már olyan új motívumokat is behozott. Egyébként azt javasolná azoknak, akik vakolatdíszes házat szeretnének, engedjék el a fantáziájukat, nyilván bízzanak meg megfelelő szakembereket, de jelenítsenek meg valamit a mai világból, hiszen a régi világnak a vakolatdíszeit is láthatják, mindegyik dísznek külön szimbolikája volt, nem véletlenül azokat a motívumokat helyezték a házakra.

**Fábián Gusztáv polgármester:** az újjáélesztés Somogyi György érdeme az egész Káli-medencében.

**Petrovics Miklós elnök:** hiányzik az a könyv, ami összefoglalja a díszeket. Beszélt Győzővel és lehet, hogy készítenének egy új könyvet, melybe már belefoglalnák az új díszeket, de magáról a vakolat készítés folyamatáról is érdemes lenne írni.

**Fábián Gusztáv polgármester:** fontos megemlíteni a tervezőket is Petrovics László, Szűcs Endre személyét.

**Petrovics László tag:** a vakolathímzés szó annyira neki nem tetszik, miért nem lehet díszvakolat készítő mester, vagy mesterség.

**Petrovics Miklós elnök:** a vakolathímzést azért gondolta, mert ez a népi megjelölése létezik. Módosítható népi vakolatdíszítés mestersége.

**Veronika Whitehouse tag:** igen ez jobban hangzik.

**Pozsárkó Csaba elnökhelyettes:** kérdés, hogy ez mennyire népi, voltak itt mesteremberek is, nemcsak népi motívumokat használnak.

**Petrovics László tag:** tulajdonképpen Gusztáv is ennek a mestere.

**Fábián Gusztáv polgármester:** valamikor ezt a kőművesek készítették.

**Pozsárkó Csaba elnökhelyettes:** rendben van, hogy népi motívumokat használnak, de nemcsak azt valószínűleg.

**Fábián Gusztáv polgármester:** ebben is megoszlik a vélemény, mert a gyönyörű hatos virágdísz, ami nap és virágdísz egyben népi motívum és mindenen, szőttesen fellelhető, de voltak olyanok, hogy lemásolták a környékbeli kastélyról, ha láttak valamilyen díszt és azt faragták rá a házra.

**Pozsárkó Csaba elnökhelyettes:** egy csomó népi motívum a barokkból és a reneszánszból ered. Más tájegységeken például Pécsen a régi présházaknál a fűrészelt fa díszek vannak, ez a típusú vakolatdísz nincsen. Ha itt valamilyen módon a vakolatra utalnak az nem baj.

**Fábián Gusztáv polgármester:** a vakolatot valóban ki kell hangsúlyozni.

**Petrovics Miklós elnök:** vakolat dísz mestersége, mert a „mesterség” szót fontosnak találná kiemelni.

**Petrovics László tag:** jobb lenne megfordítani díszítő vakolat készítés, vagy dísz vakolat készítés.

**Pozsárkó Csaba elnökhelyettes:** vakolat díszítő mesterség.

**Somogyi György tag:** a vakolat díszek az értékkategória, akkor a készítőjének a mestersége benne van.

**Petrovics Miklós elnök:** az elhangzottakat összefoglalva akkor „vakolatdíszek Salföldön” meghatározással javasolja felvenni az értéktárba.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**9/2021. (VI. 18.) HATÁROZATA**

**Salföldi Települési Értéktár Bizottság a „Vakolatdíszek Salföldön” értéktárba való felvételét elfogadja.**

**i) Salföldi major**

**Petrovics Miklós elnök:** korábban felmerült, hogy magánvállalkozások, vagy olyan intézmények, amelyek magánkézben vannak, azokat ne vegyék fel értéknek. Viszont felmerült, hogy a tulajdonosokkal egyeztessenek, így e szerint próbál eljárni ha beérkezik egy javaslat, akkor az érintetteket is felkeresi. Ez esetben a tulajdonosokat megkérdezte és örömmel fogadták, hogy ha ez az értéktárba javaslatként bekerül. Készített a majorral kapcsolatban egy leírást, melyet megküldött a bizottság tagjainak. Ebben arról ír, hogy 1997-től létezik a Balaton-felvidéki Nemzeti Park bemutató központjaként. A kezdeti időszakhoz képest nagyon nagy átalakuláson esett át. A legutóbbi időszakban az épületeket megújították, nagyon szép lett a kert, melyben fantasztikus növények vannak és körbe járható, kialakítottak egy kocsi múzeumot, nagyon sok állat is került a 24 év alatt a majorba. Nagyon sok rendezvénynek is helyet adott a major, kiemelné a falu címerének avató ünnepségét ami 1998. körül volt a majorban, tulajdonképpen zászlószentelési ünnepnek hívták. Ezt az ünnepet lehetne folytatni, nagyon szép hagyományként. Sok egyéb rendezvény kerül, került megtartásra a helyszínen, például a pásztor kutyás hétvége, a Salföld Dalföld is egyszer ott került megszervezésre. Kezdeti időszakban Természetvédelmi Majorként jelent meg, utána Salföld Majorként. Többen kifogásolták, hogy a majornak a neve nem Salföld, így lett „Salföldi Major”. Így javasolja a „Salföldi Major” értéktárba való felvételét.

**Salföldi Települési Értéktár Bizottság 5 igen szavazattal, ellenszavazat és tartózkodás nélkül meghozta az alábbi határozatot:**

**SALFÖLDI TELEPÜLÉSI ÉRTÉKTÁR BIZOTTSÁG**

**10/2021. (VI. 18.) HATÁROZATA**

**Salföldi Települési Értéktár Bizottság a „Salföldi Major” értéktárba való felvételét elfogadja.**

**Petrovics Miklós elnök:** így most összesen 20 érték került felvételre az értéktárba, ez a 20 érték Salföld nevezetességeit foglalja magába.

**5.) Egyéb észrevételek, javaslatok**

**Petrovics Miklós elnök:** elmondja, hogy az értékfelvétel nincsen lezárva, folyamatosan lehet újabb értékeket javasolni. A weboldal abban segíthet, hogy ezt a lehetőséget népszerűsítsék a lakosság irányba. Egyébként a honlapon külön kialakítottak egy értékjavaslat menüpontot, hogy egyértelmű legyen, hogy bárki javasolhat, akár nem Salföldön élő is. Ezt a lehetőséget szeretnék kinyitni, hogy ne csak 3-4 ember döntése legyen az, hogy mi tartozik ide, továbbá beszélgessenek, hogy a jövőben az adott értékeknek a sorsa hogyan alakul és kövessék nyomon, hogy mi az, amivel esetleg lenne dolga az örökségvédelemnek, az önkormányzatnak, vagy akár a lakosságnak azért, hogy az értékeket védjék és óvják. Egyébként mindenkinek segít, ha valaki nem tudná a jelölést megtenni elektronikusan.

**Pozsárkó Csaba elnökhelyettes:** még kell 4 érték és akkor 24 értéket a honlapon is sokkal könnyebb elrendezni.

**Somogyi György tag:** kérdezi, hogy a Szent Máté templom milyen helyesírással kerül be az értéktárba.

**Petrovics Miklós elnök:** úgy emlékszik, hogy György javaslatára Szent Máté-templom megjelöléssel szerepelne, tehát kötőjellel.

**Somogyi György tag:** nem ő javasolta. Kötőjel nélkül javasolta, mint magyar tanár a helyesírási szótárra alapozva ezt fenntartja.

**Petrovics Miklós elnök:** van lehetőség módosítani.

**Veronika Whitehouse tag:** a jövőre nézve, mit fognak az utódaik értékesnek találni, ami most Salföldön készül. Erre is kellene gondolni, hogy a falu szélén tartsák be az itteni méreteket, kis házak három blokkban, ahogyan régen. Ha valaki Toszkán bungalót akar, akkor menjen Budapest külvárosába, ne Salföldre. Nagyon zavarja, hogy lazán veszik ezeket az előírásokat. Pákozd is betiltotta az új építkezéseket, mert nem akarják, hogy minden össze-vissza legyen építve. Továbbá Szentantalfa is megtiltotta a fejlesztéseket, ha az emberek nem tartják be a falura jellegzetes előírásokat, akkor ne építkezzenek.

**Fábián Gusztáv polgármester:**  a falunak van főépítésze, aki minden tervet megvizsgál, illetve személyének is van joga megvizsgálni. Ami épül három ház, az betartja a szabályokat.

**Petrovics Miklós elnök:** az arculati kézikönyv egy nagyon pozitív dolog volt.

**Veronika Whitehouse tag:** azt senki nem használja.

**Pozsárkó Csaba elnökhelyettes:** az arculati kézikönyv jogilag nem kötelező. Ami kötelező az az OTÉK, a Helyi Építési Szabályzat és a településképi rendelet. Az arculati kézikönyv a településképi rendelet háttér dokumentuma.

**Fábián Gusztáv polgármester:**  nem megy tovább a terv, ha Epres Róbert főépítész nem írja alá.

**Petrovics László tag:** volt régen ilyen javaslat, hogy alakítsanak falu zsűri bizottságot.

**Pozsárkó Csaba elnökhelyettes:** van olyan ház a faluban, ahol kirakták a klíma külső egységét az utcai homlokzatra, amit nem enged a településképi rendelet.

**Petrovics Miklós elnök:** ezzel már a legutóbbi ülésen is foglalkoztak és Csaba fel is ajánlotta, hogy elég sok meglátása meg van az építési szabályok és a helyi rendelet összehangolására. Csaba nagyon sok ellentmondást felsorolt és a kidolgozásában tudna segíteni.

**Fábián Gusztáv polgármester:**  felszólíthatja az esztétikai érzékkel rendelkező családot, hogy vigye el a két egységet, de nem fogják áthelyezni. Tud egy-két helyet mondani még a faluban, akik bosszúból is csinálják, de a 80-90 %-ban betartják a szabályokat és rendesen építkeznek.

**Petrovics Miklós elnök:** még egy gondolatot elmondana, hogy a templomot kívül felújítják, illetve az iskolát is elkezdik építeni, úgy tűnik, hogy augusztusban. Remélik, hogy látni fogják, hogy mi épül majd ott, mert egyenlőre semmilyen információ nincsen. Megköszöni a részvételt és az ülést 11:44 órakor bezárja.

K.m.f.

Petrovics Miklós Pozsárkó Csaba  
 elnök elnökhelyettes